Honderde rokke vir roklose bruidÉlise Boissonneault se troufotograaf het hierdie foto op Instagram gedeel van ŉ emosionele oomblik toe sy Donderdag ŉ nuwe trourok gaan kies het. ŉ Kanadese bruid het vandeesweek ŉ oorvloed welwillendheid van honderde vreemdelinge ervaar nadat haar trourok enkele dae voor die groot dag in ’n brand verwoes is. Élise Boissonneault is een van meer as 80 000 inwoners van Fort McMurray in Alberta, Kanada, wat hul huise moes ontruim weens ŉ reuseveldbrand wat die hele gebied verswelg het. Saam met haar huis en al haar besittings het Boissonneault ook haar trourok, wat in ŉ Fort McMurray-winkel was om verstel te word, in die brand verloor. ŉ Vriend het op ŉ koop-en-verkoop-webwerf van Boissonneault se verlore rok vertel en binne ure het honderde aanbiedinge van vreemdelinge, insluitend rokontwerpers en bruidswinkels, ingestroom. Boissonneault kon Donderdag van die rokke aanpas en het uiteindelik op twee rokke besluit vir haar troue wat vandag plaasvind, een vir die seremonie en een vir die onthaal.